#ท่านผู้นำพบประชาชน AKB48 ส่ง 6 สมาชิกสร้างความสุขให้กับแฟนๆ ชาวไทยในงาน Japan Expo Thailand 2018
หลังจากปล่อยให้กระแส คุกกี้เสี่ยงทาย จากวงน้องสาวอย่าง BNK48 ดังถล่มทลายจนเต้นกันได้ทั่วบ้านทั่วเมือง เมื่อสุดสัปดาห์ที่ผ่านมาก็ถึงเวลาที่วงพี่สาวต้นตำรับจากประเทศญี่ปุ่นอย่าง AKB48 จะได้กลับมาโชว์และเรียกเสียงเชียร์จากแฟนๆ อีกครั้งที่งาน Japan Expo Thailand 2018 โดยถือเป็นครั้งที่ 3 แล้วที่ AKB48 เดินทางมาทำการแสดงที่ประเทศไทย และโชว์ในครั้งนี้ยังเพิ่มความพิเศษด้วยการนำทีมโดยสมาชิกตัวหลักอย่าง โยโกยามะ ยุย ผู้มีตำแหน่งโซกังโตกุ – ตำแหน่งที่อธิบายให้เข้าใจกันได้ง่ายๆ ว่าคือผู้นำสูงสุดของเหล่าสมาชิกใน 48 Group นั่นเอง (เอาให้เห็นภาพกว่านั้นคือ ถ้าเฌอปรางเป็นหัวหน้าห้องที่คอยดูแล BNK48 โยโกยามะ ยุย ก็เป็นประธานนักเรียนที่ดูแลนักเรียนทุกห้องอีกที)ซึ่งงานนี้ THE STANDARD ก็ไม่พลาด เราไปยืนรอดูการแสดงล่วงหน้าท่ามกลางเหล่าแฟนคลับจำนวนมหาศาลที่มาพร้อมเสื้อยืด แท่งไฟ และป้ายเชียร์ของสมาชิกแต่ละคน ซึ่งใช้เวลารอเพียงอึดใจ เหล่าสมาชิกของ AKB48 ก็เดินขึ้นเวทีพร้อมเสียงเชียร์กระหึ่ม และเปิดตัวด้วยเพลง Heavy Rotation ซิงเกิลสุดฮิตที่เคยติดชาร์ตอันดับ 1 ร้านคาราโอเกะในญี่ปุ่นกันแบบข้ามปี ตามด้วย Aitakatta ซิงเกิลเปิดตัวของวงที่เราได้ฟังเวอร์ชันภาษาไทยกันไปแล้วในชื่อ อยากจะได้พบเธอ และบิลด์อารมณ์กันอย่างต่อเนื่องด้วยเพลงเร็วอย่าง Flying Get Iiwake Maybe #Sukinanda ก่อนจะผ่อนอารมณ์ลงด้วยเพลงช้า 365 Nichi no Kamihikouki และปิดท้ายกันด้วยเพลงสุดฮิตที่เต้นตามกันได้ทั่วบ้านทั่วเมืองอย่าง Koisuru Fortune Cookie ในเวอร์ชันต้นฉบับ แถมยังทำเซอร์ไพรส์ด้วยการประกาศบนเวทีว่า ทางวงกำลังจะมีการเปิดรับสมัคร AKB48 Official Fan Club อย่างเป็นทางการในประเทศไทย ทำเอาเหล่าแฟนคลับต่างมีความสุขและฟินกันโดยถ้วนหน้าจากการแสดง ความน่ารักสดใส และเซอร์ไพรส์จากเหล่าสมาชิก AKB48หลังจากแสดงเสร็จก็ถึงคิวที่สาวๆ ทั้ง 6 จะมาพูดคุยเกี่ยวกับความรู้สึกที่ได้มาเยือนเมืองไทยในครั้งนี้กัน โดย มุไคจิ มิอง เล่าถึงความรู้สึกแรกเมื่อมาถึงเมืองไทยว่า รู้สึกร้อนมาก เพราะที่ญี่ปุ่นหนาว มีหิมะตก แถมอุณหภูมิติดลบอีกต่างหาก แต่ที่ไทยอุณหภูมิสูงถึง 36 องศา และเล่าถึงประสบการณ์การกินอาหารไทยโดยมี ทาคาฮาชิ จูริ กัปตันคนล่าสุดของทีม B เล่าเสริมขึ้นมาว่า วันก่อนขึ้นแสดงได้ไปกินต้มยำกุ้งมา กินแล้วเหงื่อไหลเหมือนน้ำท่วมเลย แต่ก็ชอบมาก และเมื่อถามถึงสถานที่ท่องเที่ยวในเมืองไทย โอกุริ ยุย หนึ่งในสมาชิกจากทีม 8 บอกว่า ถ้าพูดถึงเมืองไทย อย่างแรกที่นึกถึงคือช้าง ก็อยากลองขี่ช้างดู แล้วก็ชมเมืองต่างๆ บรรยากาศคงจะดีไม่ใช่น้อยต่อมาเป็นคิวของ คุราโนะ นารุมิ ที่เล่าถึงความรู้สึกในการแสดงวันนี้ว่าตื่นเต้นมาก เพราะไม่รู้ว่าเวลาพูดไปพิธีกรจะแปลอย่างไร หรือแฟนๆ จะสื่อสารกับตัวเองรู้เรื่องหรือเปล่า ซึ่ง โอคาเบะ ริน กัปตันทีม A คนใหม่ก็ได้เสริมว่า การมาแสดงที่เมืองไทยในครั้งนี้แฟนๆ ชาวไทยให้การตอบรับอย่างดีมากๆ โดยเฉพาะเพลง Koisuru Fortune Cookie และ 365 Nichi no Kamihikouki ที่แฟนๆ ร้องและส่งเสียงเชียร์ตามไปด้วยกัน ซึ่งเธอดีใจที่ได้เจอกับแฟนคลับชาวไทยทุกคนจริงๆและปิดท้ายกับ โยโกยามะ ยุย ผู้นำของวง กับคำแนะนำที่อยากจะฝากให้กับวงน้องสาวอย่าง BNK48 ซึ่งเธอบอกว่านี่อาจไม่ใช่คำแนะนำหรือการสอนอะไร เพราะก่อนหน้านี้ก็ได้ไปคุยกับกัปตันของ BNK48 อย่างเฌอปรางมาแล้ว ก็ได้รู้ว่าก่อนจะเข้าร่วมกับ BNK48 เธอก็มีความชื่นชอบใน AKB48 มาก่อน ก็รู้สึกว่าดีใจที่ได้มีวงรุ่นน้องที่นี่ และถ้ามีโอกาสก็อยากที่จะทำการแสดงร่วมกับ BNK48 เหมือนกัน ก่อนจะทิ้งท้ายถึงแฟนคลับในไทยว่า ในฐานะตัวแทน AKB48 จากญี่ปุ่น แน่นอนว่ามาเมืองไทยครั้งนี้เป็นประสบการณ์ที่สนุกสนานมาก และแฟนๆ คนไทยก็ให้การตอบรับอย่างดี ตัวเองก็จะนำเรื่องราวเหล่านี้กลับไปบอกสมาชิกคนอื่นๆ และจากนี้ไปก็ขอฝากเนื้อฝากตัวกับแฟนๆ ทุกคนเช่นกันแม้จะยังมีคำถามที่เราอยากรู้อีกหลายเรื่อง แต่ด้วยเวลาที่มีจำกัด เนื่องจากพวกเธอต้องไปมอบความสุขให้กับแฟนๆ กันต่อในงานมีตติ้งและงานจับมือที่จัดขึ้นในเย็นวันเดียวกัน ทำให้เราได้พูดคุยกันเพียงเท่านี้ แม้จะแอบเสียดายโอกาสแบบนี้ที่ไม่ได้มีกันบ่อยๆ แต่เราก็หวังว่าจากการประกาศรับสมัครสมาชิกแฟนคลับอย่างเป็นทางการ หลังจากนี้เราคงได้เจอกับเหล่าสมาชิกจาก AKB48 กันบ่อยขึ้น ส่วนจะเป็นเมื่อไรนั้น ก็คงต้อง #ให้คุกกี้ทำนายกัน
AKB48 ได้มาทำการแสดงที่ประเทศไทยเป็นครั้งที่ 3 ในงาน Japan Expo Thailand 2018สาวๆ เซอร์ไพรส์ด้วยการประกาศบนเวทีว่า ทางวงกำลังจะมีการเปิดรับสมัคร AKB48 Official Fan Club อย่างเป็นทางการในประเทศไทย ทำเอาเหล่าแฟนคลับต่างมีความสุขและฟินกันโดยถ้วนหน้าทาคาฮาชิ จูริ กัปตันคนล่าสุดของทีม B เล่าว่า วันก่อนขึ้นแสดงได้ไปกินต้มยำกุ้งมา กินแล้วเหงื่อไหลเหมือนน้ำท่วมเลย แต่ก็ชอบมาก